ก๋วยเตี๋ยวมวล บางปะแก้ว
(BKK #633, Total #1379)

ไลน์แมนนี่ช่างเป็นบริการที่เหมาะกับ couch potato แบบเราจริงๆ อยากกินของอร่อยแต่ความขี้เกียจเต็มร่าง 555 รอบนี้ขอใช้บริการไลน์แมนอีกครั้ง ด้วย โค้ดลดราคาค่าบริการ 100 บ. จากวงใน (WONGNAILOVER) ใช้ได้ถึงแค่วันที่ 30 ก.ย. นี้จ้า

ลองเสิร์ชหาร้านไม่ไกลตัว เห็นร้านก๋วยเตี๋ยวมวล ซึ่งอยู่แถวๆ สุขสวัสด์ิ มีเมนูน่าสนใจคือ เกี้ยมอี๋ต้มยำ เมนูที่ไม่ได้เจอกันบ่อยๆ เลยตัดสินใจเลือกร้านนี้และลองสั่งมาดูค่ะ

ลองสั่ง 2 อย่าง ราคาอาหารรวม 110 บ. สำหรับค่าบริการไลน์แมน 91 บ. แต่ได้ลดราคาจากวงใน ก็ถือว่าส่งฟรี ดีงามสยามดิสมากๆ ค่ะ

๏ เกี้ยมอี๋ต้มยำ
สั่งกลับ ทางร้านแยกน้ำต้มยำมาให้อีกถุงนะคะ ร้านนี้แปลกดีผักเป็นผักกาดขาวค่ะ ในน้ำต้มยำมีหมูสับอยู่ด้วย เครื่องอื่นๆ ก็เยอะมาก ทั้งลูกชิ้น หมูชิ้น หมูกรอบ เกี๊ยวกรอบ พอประกอบร่างนี่แทบจะล้นชามค่ะ เยอะมาก รสชาติดีงามนะคะ ต้มยำไม่จัดจ้านมาก แต่ก็ครบรสค่ะ เปรี้ยวนำ เค็ม เผ็ด ตาม เกี้ยมอี๋เส้นนุ่มๆ อร่อยดีค่ะ โดยรวมคือดีค่ะ ชอบใจ

๏ เกาเหลาเย็นตาโฟแห้งยำ 
ถุงนี้พอเทใส่ชาม ถึงกับตะลึงงันในปริมาณ เพราะว่าเยอะมากค่ะ ทั้งสารพัดลูกชิ้น ลูกชิ้นปลา ลูกชิ้นกุ้ง เกี๊ยวปลา เกี๊ยวกรอบ ไหนจะกุ้งสด ปลาหมึกสด ปลาหมึกกรอบอีก สำหรับผักลวกร้านนี้ก็แปลกอีกแล้วค่ะ มีผักบุ้งกับแครอทฝอย ไม่ค่อยเคยเห็นร้านไหนใช้แครอทฝอย แปลกแต่อร่อยค่ะ รสชาติยำมาโอเคค่ะ จัดกว่าเกี้ยมอี๋ต้มยำ เปรี้ยวนำ หวาน-เค็ม-เผ็ดตาม โดยรวมชอบอีกแล้วค่ะ

รวมๆ อร่อยทั้งสองเมนูที่ได้ลอง ยิ่งได้บริการจากไลน์แมนส่งฟรี ยิ่งฟินค่ะ